stanford-oval/wikipedia huggingface dataset:
חרות טקלה
קורות חיים > פעילת עלייה

במהלך שנות ה-70 פגשה טקלה את פעילת העלייה יאמטו נגוס עזרה. עזרה הכירה לה פעילי עלייה נוספים, ביניהם גדליה איילין ודוד שמעון. בשנת 1982 גויסה טקלה על ידי הנרי רוזנברג מהאגודה האמריקאית למען יהודי אתיופיה (AAEJ) לפעול למען העלייה לישראל. כך החלה טקלה בפעילות ציונית מחתרתית, בתקופה שבה פעילות זו נחשבה בלתי חוקית. תוך סיכון חייה סייעה בהסתרת עולים, הענקת טיפול רפואי, הוצאת דרכונים, העברת כספים ואיתור מקומות מסתור. בין השיטות לחילוץ יהודים מאתיופיה בהן עסקה: חוזי עבודה פיקטיביים עם חברות בחו"ל, מלגות לימודים בחו"ל ותשלום ערבות תמורת אישור יציאה. לעיתים טיפלה טקלה בביתה בעולים ובפעילי עלייה, שנזקקו לטיפול רפואי, על מנת להסתירם מעיני השלטונות. בתקופה זו עלו חמישה מילדיה לישראל, ושלושת הצעירים נותרו עימה.
קורות חיים > בכלא האתיופי

ב-1986, בדרכה לעלות לישראל, נתפסה קבוצת יהודים על ידי השלטונות, אנשיה נחקרו תחת עינויים קשים ולבסוף נשברו והסגירו את טקלה כמי שסייעה להם. היא נעצרה על ידי המשטרה ונכלאה בבית הסוהר המרכזי באדיס אבבה. היא הושמה במאסר בניתוק מוחלט מילדיה ובני משפחתה, נכלאה בצינוק, עברה עינויים והתעללות, סבלה מקור ומרעב, נחקרה באכזריות, אבל סירבה להסגיר את שותפיה לפעילות העלייה. לאחר חצי שנה בצינוק הועברה לתא גדול יותר עם אסירות נוספות. בנה הבכור פסיל שב מישראל לאתיופיה, כדי לסייע בגידול אחיו הקטנים. רק בחלוף יותר משנה מאז שנכלאה אימו הצליח להיפגש עימה בכלא. ב-20 ביוני 1988 שוחררה טקלה מהכלא והתאחדה עם ילדיה. מוסדות רפואיים באתיופיה סירבו להעסיק אותה בעקבות מאסרה.
קורות חיים > החיים בישראל

בינואר 1990 עלתה טקלה לישראל עם שלושת ילדיה הקטנים. היא הוכרה כאסירת ציון, התגוררה בחולון ועבדה בבית היולדות הקריה בתל אביב. לאחר מכן עברה לחדרה ושימשה עד לפרישתה כמורה לעולים חדשים, מגשרת המסייעת לעולים בהשתלבותם בישראל ורכזת במעון קשישים.
קורות חיים > משפחתה

לטקלה שמונה ילדים. אחת מבנותיה היא מסקי שיברו, שחקנית, במאית ומנהלת בית ספר למשחק על שמה. אחד מבניה הוא פסיל לגסה, עיתונאי והבעלים של ערוץ הטלוויזיה המיועד לקהילת יוצאי אתיופיה בישראל, IETV.
הוקרה

חברי תנועת הנוער העובד והלומד מוקירים מדי שנה את פועלה של טקלה בטקס יום הזיכרון ליהודי אתיופיה שנספו בדרכם לישראל, אשר נערך בנתניה.
חרות טקלה נבחרה לקבל אות הערכה כ"גיבורת החברה הישראלית" בכנס של "פורום ירוסלם" בנושא מנהיגות נשית בקהילת יהודי אתיופיה.
לקריאה נוספת

דניאל בלטה ואסלף טקטל. טביבאן, תולדות יהודי אתיופיה. ירושלים, 2017. מסת"ב 978-965-91919-4-9. עמודים 159–161
הערות שוליים

↑  דוד טברסקי, ‏ציונות במחתרת, מאסר ועינויים: ראיון עם חרות טקלה, חלוצה ציונית באתיופיה, באתר דבר העובדים בארץ ישראל, 3 ביוני 2019
↑  ברוך מאירי ורחמים אלעזר, "חלום בין סורגים - סיפורם של אסירי ציון מאתיופיה", עמוד 21, גפן הוצאה לאור, 1998
↑  לאה קסן, "נשים ונערות יוצאות אתיופיה במרחבים, עולמות ומסעות בין תרבותיות", הוצאת לשון צחה, 2005
↑  בתיה מקובר, "מנהיגות פורצת דרך", הוצאת פורום גוונים, 2016
↑  גד שמרון, "הביאו לי את יהודי אתיופיה", הוצאת מעריב, 1998
↑  ברוך מאירי ורחמים אלעזר, "חלום בין סורגים - סיפורם של אסירי ציון מאתיופיה", עמוד 22, גפן הוצאה לאור, 1998
↑  הרשות להכרה באסירי ציון ובהרוגי מלכות, במשרד העלייה והקליטה
↑  ברוך מאירי ורחמים אלעזר, "חלום בין סורגים - סיפורם של אסירי ציון מאתיופיה", עמודים 23–24, גפן הוצאה לאור, 1998
גדליה סילברסטון

| --- | --- |

 לידה:  1871 פולין יאשינובקה, פולין 
 פטירה:  יולי 1944 (בגיל 73 בערך) א' באב תש"ד
 מקום קבורה:  בית הקברות היהודי בהר הזיתים 
 תקופת הפעילות:  ?–1944 
 
הרב גדליה סילברסטון (לפעמים מאוית סילווערסטאן, 1871 - א' באב תש"ד 22 ביולי 1944) היה רב בוושינגטון ומחבר פורה של עשרות ספרים.
ביוגרפיה

נולד ב-1871 ביאשינובקה בפולין לר' ישעיה מאיר שהיה רב בסוקוט, ליטא. למד בישיבות רוזניי וטלז. משקיבל אביו משרת רב בליברפול עבר עם משפחתו לאנגליה.
לאחר נישואיו נסע לרוסיה ושם למד שלוש שנים, והוסמך לרבנות על יד הרב יצחק יעקב ריינס ואחרים.
בתרס"א (1901) קיבל משרת רב בבלפסט. באותו זמן החל את פעילותו הציונית, והיה ציר בקונגרס הציוני השישי. בתרס"ה (1905) הגיע לארצות הברית, והתגורר לזמן קצר בבולטימור. לאחר מכן עבר לוושינגטון ושימש שם כרב האורתודוקסי הראשון בעיר. השתתף במשלחות של רבנים אורתודוקסים בביקור אצל נשיא ארצות הברית
היה ממנהיגי המזרחי בעיר, ובאחד מספריו כתב הספד מלא הערצה על בנימין זאב הרצל. הוא היה רב קהילת "אוהב שלום" בעיר, ושל קהילת "קשר ישראל" בשכונת ג'ורג'טאון.
חיבר שלושים וארבעה ספרים; רוב ספריו היו ספרי דרוש, כיוון שסבר שספרים אלה יקלעו לטעם בני קהילתו, שהיו רחוקים מעולם של לימוד תורה.
בשנים 1921 ו-1923 ביקר בארץ ישראל. בשנת 1925 השתתף במשלחת של רבנים אורתודוקסיים שבקשה מחברי הקונגרס להתיר הגירה של נשים וילדים של רבנים לארצות הברית מחוץ למכסות ההגירה, והרצה על חשיבות התפקיד של אשת הרב.
בשנותיו האחרונות הגשים את חלומו ועלה לארץ ישראל. בתחילה התגורר בצפת ללא אשתו שחששה ונשארה בארצות הברית. בהמשך חזר לארצות הברית ועלה שוב לארץ ישראל. היה סגן נשיא הכולל אוהל תורה. התגורר בירושלים, נקבר בהר הזיתים. השאיר אחריו חמישה בנים וחמש בנות. אחד מבניו מילא את מקומו כרב בוושינגטון.
ספריו

אוצר נחמד, סנט לואיס תרפ"ו, באתר היברובוקס - דרושים
אמרי יושר, סנט לואיס תרפ"ח, באתר היברובוקס -דרושים
אוצר נחמד, תרצ"א, באתר היברובוקס (על מסכת תענית)
בית מאיר, חלק א', ניו יורק תר"ע, באתר היברובוקס - דרושים
בית מאיר, חלק ב', בולטימור תרע"ב, באתר היברובוקס - דרושים
בית מאיר, חלק ג',  תרע"ג, באתר היברובוקס - דרושים
גחלי אש, סנט לואיס תרפ"ח, באתר היברובוקס - דרושים
דברי חן, תרפ"ד, באתר היברובוקס - דרושים
דורש טוב, תרפ"ג, באתר היברובוקס - דרושים
דרושים להגיד, תרצ"א, באתר היברובוקס - דרושים
דרכי בקודש, סנט לואיס תרפ"ב, באתר היברובוקס - דרושים
חבת הקודש, ירושלים תרצ"ז, באתר היברובוקס - דרושים
ישועה גדולה, בלפסט תרס"ד, באתר היברובוקס – חידושים על מסכת חולין
כסף נבחר, חלק א, וושינגטון תרע"ט, באתר היברובוקס - דרושים
כסף נבחר, חלק ב, וושינגטון תר"פ, באתר היברובוקס - דרושים
כסף נבחר, חלק ג, וושינגטון תר"פ, באתר היברובוקס - דרושים
לב אבות, ירושלים תרצ"ב, באתר היברובוקס – על מסכת אבות
מאירת עיניים, תרפ"ד, באתר היברובוקס - דרושים
משמחי לב, וושינגטון תרפ"ח, באתר היברובוקס – דרושים
מתוק מדבש, חלק א', וושינגטון תרע"ז, באתר היברובוקס - דרושים
מתוק מדבש, חלק ב', וושינגטון תרע"ז, באתר היברובוקס - דרושים
מתוק מדבש, חלק ג', וושינגטון תרע"ח, באתר היברובוקס - דרושים
סוכת שלום, חלק א', סנט לואיס תרפ"ד, באתר היברובוקס – על מסכת סוכה
סוכת שלום, חלק ב', סנט לואיס תרפ"ד, באתר היברובוקס – על מסכת סוכה
פנינים יקרים, חלק א', תרע"ה וושינגטון, באתר היברובוקס -דרושים
פנינים יקרים, חלק ב', תרע"ו וושינגטון, באתר היברובוקס -דרושים
פנינים יקרים, חלק ג', תרע"ו וושינגטון, באתר היברובוקס -דרושים
פרחי אביב, לונדון תרס"א, באתר היברובוקס-חידושים
קול שופר, סנט לואיס תר"ץ, באתר היברובוקס – דרושים לראש השנה
קרבן פסח, ירושלים תרצ"ט, באתר היברובוקס – על הגדה של פסח
רגש לב, סנט לואיס תרפ"ו, באתר היברובוקס - דרושים
שובה ישראל, סנט לואיס תרפ"ו, באתר היברובוקס – דרושים לימים נוראים
שלהבת אש, סנט לואיס תרפ"ז, באתר היברובוקס - דרושים
תוכחת חיים, סנט לואיס תרפ"ה, באתר היברובוקס - דרושים
נאה דורש, ירושלים תרצ"ח, באתר היברובוקס - דרושים
מתוק מדבש, חלק א', וושינגטון תרע"ז, באתר היברובוקס - דרושים
מתוק מדבש, חלק א', וושינגטון תרע"ז, באתר היברובוקס - דרושים
אוצר נחמד, סט. לואיס תרפ"ו, באתר היברובוקס
ישועה גדולה – חידושים על מסכתות חולין וערובין, לונדון, תרס"ד
תהלים עם פירוש קרבן תודה, וושינגטון, תרצ"ה
ספר מאירת עיניים : ... דרושים לחינוך הבנים ... ליישוב ארץ ישראל ... לסליחות ... ולכל השנה כלה, וושנגטון, תרפ"ד
קונטרס חבלי מות - נלקטו מספרים ישנים יקרי ערך ומעט נופך משלי, וושינגטון, תרפ"ט
הערות שוליים

↑  נשיא אמריקה והיהודים, החרות, 23 באוגוסט 1911
↑  Taft Says Jews are Loyal, שיקגו סנטינל, 5 ביולי 1912
↑  מתוק מדבש חלק ג', עמוד 31
↑  הרב גדליה סילברסטון מאמריקה, דואר היום, 9 בספטמבר 1923
↑  Rabbi's Delegation Pleads, שיקגו סנטינל, 13 בפברואר 1925
↑  ישיבת אהל תורה - בית דוד בירושלים, הצופה, 30 במאי 1941
↑  לוית הרב סילברסטון ז"ל, הצופה, 24 ביולי 1944
↑  הרב גדליה סילברסטון ז"ל, הצופה, 23 ביולי 1944
| --- | --- |
בקרת זהויות :  NLI: 987007306826305171  ISNI: 0000 0003 5608 5325  LCCN: nr95042921  NTA: 307928055  VIAF: 176929230   WorldCat (עם VIAF): 176929230
אובה פמי

| --- | --- |
אין תמונה חופשית
 לידה:  22 באפריל 1998  (בן 26) לאגוס, ניגריה
 שם במה:  אייזק אודוגבסן אובה פמי
 משקל:  141 ק"ג
 גובה:  1.93 מטר
 לאום:  ניגרי
 קריירה מקצוענית:  15 בנובמבר 2022 – הווה (שנתיים)
 מאמנים:  WWE Performance Center
 ליגות:  WWE
 
אייזק אודוגבסן (באנגלית: Isaac Odugbesan; נולד ב-22 באפריל 1998) הידוע יותר בשם הבמה שלו, אובה פמי הוא מתאבק ניגרי, המופיע בארגון ההיאבקות WWE, בתוכנית NXT, שבה הוא אלוף ה-NXT הנוכחי.
ביוגרפיה

אודוגבסן זכה במספר מדליות במקצועות השדה באתלטיקה במהלך שנותיו בבית הספר התיכון שלו, שהשיגו לו מלגת סטודנט-אתלט באוניברסיטת מדינת טנסי. הוא הועבר לאוניברסיטת אלבמה בקיץ של שנת 2019, שם הוא זכה באליפות הדיפת כדור ברזל באליפות מקצועות השדה הדרום המזרחית של שנת 2021 ו-2022.
קריירת היאבקות מקצועית > WWE‏ (2021–היום)

ב-8 בדצמבר 2021, אודוגבסן חתם על חוזה ב-WWE כחלק מתוכנית Next In Line לקידום הדור הבא של אתלטים מהמכללות למתאבקי WWE פוטנציאליים. תחת שם הבמה אובה פמי, הוא ערך את קרב הבכורה שלו ב-18 בנובמבר 2022 בפרק של התוכנית NXT Level Up, כשהפסיד לדאנטה צ'אן.
פמי רשם את הקרב הראשון הרשמי שלו במותג NXT ב-25 בנובמבר 2023 בפרק הספיישל Spring Breakin, כשניצח את אורו מנסה. לאחר היעדרות מן המרקע, פמי זכה בטורניר הפריצה של NXT, שבו הוא גבר בשלב הגמר על ריילי אוסבורן בפרק הספיישל NXT New Year's Evil, שהתקיים ב-2 בינואר 2024. הוא פדה את חוזה טורניר הפריצה שלו שבוע לאחר מכן וניצח את דרגון לי וכתוצאה מכך הפך לאלוף צפון אמריקה של NXT, ולבוגר תוכנית Next In Line הראשון שזוכה באליפות בארגון ה-WWE. פמי שמר על תוארו מול לי בקרב החוזר באירוע NXT Vengeance Day. לאחר מכן, הוא הגן בהצלחה על אליפות צפון אמריקה מול דיג'אק וג'וש בריגס בקרב משולש באירוע NXT Stand & Deliver, מתאבק המותג Raw, איבר בפרק הספיישל Spring Breakin, וס לי בקרב ההזדמנות האחרונה באירוע Heatwave, וטוני דיאנג'לו באירוע No Mercy. ב-5 באוקטובר, פמי עקף את תקופת הכהונה של וס לי בת 269 הימים, ובכך הפך לאלוף צפון אמריקה של NXT לזמן הארוך ביותר בהיסטוריה. בשבוע השני של שידורי התוכנית השבועית NXT ברשת הטלוויזיה The CW ב-8 באוקטובר, פמי הפסיד את חגורת האליפות לטוני דיאנג'לו, הפסד שקטע תקופת כהונה בת 273 ימים בנוסף להפסדו הראשון בשנת 2024 לאחר רצף של 30 ניצחונות.
אליפויות והישגים

הישגים במגזין ההיאבקות Pro Wrestling Illustrated – PWI
PWI דירג אותו במקום ה-53 מתוך 500 המתאבקים הטובים ביותר לשנת 2024
הישגים בארגון ההיאבקות World Wrestling Entertainment – WWE
אליפות ה-NXT (פעם אחת, נוכחי)
אליפות צפון אמריקה של NXT (פעם אחת)
טורניר הפריצה של NXT‏ (2023)
הערות שוליים

↑  ארגון ה-WWE החתים 15 אתלטים לחוזי פיתוח
↑  כוכב ה-WWE משווה את השיא
↑
| --- | --- |
בקרת זהויות :  World Athletics: 14753459
רוקסן פרז

| --- | --- |

פרז, יולי 2021
 לידה:  5 בנובמבר 2001 (בת 23) לארדו, טקסס, ארצות הברית
 שם במה:  רוק-סי רוקסן פרז
 גובה:  1.55 מטר
 לאום:  אמריקאי
 קריירה מקצוענית:  2018–הווה (כ־7 שנים)
 מאמנים:  Laredo Wrestling Alliance בוקר טי דגה WWE Performance Center
 ליגות:  WWE
קרלה גונזלס (באנגלית: Carla Gonzalez; נולדה ב-5 בנובמבר 2001) הידועה יותר בשם הבמה שלה, רוקסן פרז היא מתאבקת אמריקאית, המופיעה בארגון ההיאבקות WWE בתוכנית NXT. היא הייתה אלופת זוגות הנשים של NXT. בנוסף, היא מוכרת בשל תקופתה בארגון ההיאבקות Ring of Honor, שבו הופיעה תחת שם הבמה רוק-סי ובו הייתה אלופת הנשים הראשונה של ROH.
קריירת היאבקות מקצועית > ארגונים עצמאיים ו-Ring of Honor‏ (2018–2022)

גונזלס החלה להתאמן כבר בגיל 13 וכעבור שלוש שנים, היא החלה להתאמן תחת הדרכתו של חבר היכל התהילה של ה-WWE, בוקר טי. קרב הבכורה שלה הגיע בשלהי שנת 2018 תחת שם הבמה רוק-סי במסגרת ארגון ההיאבקות של בוקר טי, Reality of Wrestling. שם הבמה שלה נגזר מהמתאבק דה רוק, אותו הגדירה כהשפעה עליה בתחילת הקריירה. רוק-סי העבירה את שנותיה הראשונות עבור ארגוני היאבקות במדינת טקסס, כשהמוכר ביניהם הוא ROW, בו כיהנה פעם אחת כאלופת מחלקת היהלומים.
בשנת 2021, היא החלה להופיע עבור ארגון ההיאבקות Ring of Honor. היא נטלה חלק בטורניר על אליפות הנשים של ROH בו הגיעה למעמד הגמר. באירוע Death Before Dishonor XVIII, שנערך ב-12 בספטמבר, היא התמודדה מול מירנדה אליז ואף ניצחה אותה והפכה לאלופת הנשים הראשונה בתולדות הארגון, כאשר היא בת 19 בלבד. היא שמרה על התואר מול ווילו נייטינגייל במסגרת האירוע Final Battle, שנערך ב-11 בדצמבר. ב-13 בינואר במסגרת פרק של התוכנית !Impact של ארגון ההיאבקות Impact Wrestling, היא הפסידה  את אליפות הנשים של ROH לדיאונה פוראזו בקרב שהונחה בו גם אליפות Reina de Reinas של ארגון ההיאבקות AAA בה החזיקה פוראזו.
קריירת היאבקות מקצועית > WWE ‏ (2022–היום)

במרץ 2022, דווח שגונזלס חתמה על חוזה פיתוח במותג NXT, המשמש כמותג הפיתוח של ה-WWE תחת שם הבמה רוקסן פרז. פרז רשמה את קרב הבכורה שלה ב-WWE ב-15 באפריל בפרק של התוכנית NXT Level Up, שבו גברה על סלואן ג'ייקובס. ארבעה ימים לאחר מכן, היא ניצחה את ג'ייסי ג'יין במסגרת הפרק השבועי של התוכנית NXT. בחודשי מאי ויוני, פרז השתתפה בטורניר פריצת הנשים של NXT, כשהגיעה עד לגמר, בו גברה על טיפאני סטרטון. כתוצאה מכך, הוענקה לה ההזדמנות להתמודד על אליפות נשים לבחירתה. בפרק הספיישל המסיבה האמריקאית הגדולה, שנערך ב-5 ביולי, פרז ביחד עם קורה ג'ייד ניצחו את טוקסיק אטרקשן (ג'יג'י דולין וג'ייסי ג'יין) וזכו באליפות זוגות הנשים של NXT. שבוע לאחר מכן, פרז פדתה את ההזדמנות לקרב על אליפות הנשים של NXT, בה החזיקה מנהיגת קבוצת טוקסיק אטרקשן, מנדי רוז. לעומת זאת, ג'ייד בגדה בשותפתה וגרמה לפרז להפסיד בקרב על התואר. בפרק העוקב של התוכנית, ג'ייד השליכה את חגורת אליפות הזוגות לפח וכתוצאה מכך, ארגון ה-WWE הכיר בפרז כאלופה היחידה, שהחזיקה בתואר הזוגות. ב-26 ביולי, פרז ויתרה על ההחזקה באליפות הזוגות ובשל החלטתה, התואר נותר ללא אלופות. מעשה של ג'ייד הוביל לקרב בין השתיים ב-16 באוגוסט בפרק הספיישל Heatwave, שבו ג'ייד יצאה עם ידה על העליונה. ב-4 באוקטובר, קרב נשקים נקבע בין פרז לג'ייד לאירוע Halloween Havoc. השתיים הסכימו להתניה שלפיה כל אחת תבחר ליריבתה, יריבה מהארגון. פרז הופיעה לראשונה ברוסטר הראשי ב-14 באוקטובר במסגרת פרק של התוכנית סמאקדאון, שבו היא בחרה את ראקל רודריגז כיריבתה של ג'ייד. השתיים איחדו כוחות מאוחר יותר עם שוטצי בהפסדן לקבוצת Damage CTRL (ביילי ואלופות זוגות הנשים של ה-WWE, דקוטה קאי ואיאו סקיי). ב-18 באוקטובר בפרק של התוכנית NXT, פרז הפסידה לריאה ריפלי, אותה ג'ייד בחרה בשבילה במסגרת ההתניה שנקבעה מראש. ארבעה ימים לאחר מכן באירוע Halloween Havoc, פרז ניצחה את ג'ייד. באירוע Deadline, שנערך ב-10 בדצמבר, פרז ניצחה באתגר האיירון סורבייבר וכתוצאה מכך הפכה לטוענת לכתר לאליפות הנשים של המותג. שלושה ימים לאחר מכן בפרק של התוכנית NXT, היא ניצחה את מנדי רוז וזכתה באליפות הנשים של NXT. ב-16 במאי, פרז ניצחה את ג'ייסי ג'יין.
אליפויות והישגים

הישגים בארגון ההיאבקות New Texas Pro Wrestling
אליפות הנשים של New Texas Pro (פעם אחת)
הישגים במגזין ההיאבקות Pro Wrestling Illustrated – PWI
PWI דירג אותה במקום ה-28 מתוך 150 המתאבקות הטובות ביותר לשנת 2021
הישגים בארגון ההיאבקות Renegade Wrestling Revolution – RWR
אליפות ויקסנס של RWR (פעם אחת)
הישגים בארגון ההיאבקות Ring of Honor – ROH
אליפות הנשים של ROH (פעם אחת)
טורניר אליפות הנשים של ROH‏ (2021)
פרסי סוף השנה של ROH (פעמיים)
מתאבקת השנה (2021)
הכוכבת החדשה של השנה (2021)
הישגים בארגון ההיאבקות Reality of Wrestling – ROW
אליפות מחלקת היהלומים של ROW (פעם אחת)
הישגים בארגון ההיאבקות Sabotage Wrestling
אליפות מלחמת המגדרים של Sabotage (פעם אחת)
הישגים בארגון ההיאבקות World Wrestling Entertainment – WWE
אליפות הנשים של NXT (פעמיים)
אליפות זוגות הנשים של NXT (פעם אחת)  - ביחד עם קורה ג'ייד
טורניר פריצת הנשים של NXT‏ (2022)
הערות שוליים

↑  ארגון ה-WWE מציג את מחזור הגיוס החדש למתחם ה-Performance Center
↑  קורה ג'ייד בוגדת ברוקסן פרז ועולה לה בזכייה באליפות הנשים של NXT
אסון השייטת

מראה כללי של האנדרטה בשבי ציון ללוחמי השייטת שנפלו באנצרייה
אנדרטת שייטת 13 בחוף ראשון לציון
שלט על שייטת 13 בחוף ראשון לציון
אנדרטה תת-ימית לחללי אסון השייטת מול חוף שבי ציון
אנדרטת חללי אסון השייטת מבט מקרוב
"אסון השייטת" הוא הכינוי הנפוץ לקרב שהתחולל בלבנון בלילה שבין 4 ל־5 בספטמבר 1997 (ג' באלול ה'תשנ"ז), במסגרת מבצע "שירת הצפצפה" של שייטת 13 של חיל הים הישראלי. בקרב נהרגו 11 מלוחמי השייטת ורופא מכוח החילוץ, נפצעו ארבעה, ונותרה בשטח גופתו של לוחם מהשייטת. זהו האירוע הקשה ביותר בתולדות השייטת.
תיאור האירוע

בתחילה תוכננו שני מבצעים במקביל: סיירת גולני קיבלה יעד בכפר אל-כפור ושייטת 13 בכפר אנצאריה. התכנון הראשון היה להנחית את הכוחות באותו הלילה, אך בהמשך הוחלט לבצע שני מבצעים נפרדים במועדים שונים מחשש לבעיית שני כוחות לא אורגניים באותו אזור. הפשיטה של סיירת גולני, מבצע טרף קל, הושלמה בהצלחה. הפשיטה של השייטת התבצעה חודש בדיוק לאחר מכן. בלילה שבין 4 ל־5 בספטמבר 1997 יצא כוח שמנה 16 לוחמים: 4 פושטים, 4 לוחמי טרור ו-8 משיטי סירות, בפיקודו של סגן-אלוף יוסי קורקין למבצע פשיטה חשאי בלבנון. משימתו הייתה להניח מארב של מטענים נגד בכיר בארגון אמל בסמוך לעיירת החוף אנצאריה.
הכוח הושט בסטי"ל, לאחר מכן התקדם בסירות גומי למרחק של 800–1,000 מטר מהחוף, ולאחר שחייה הגיע לחוף בין צור לצידון (לקראת השעה 21:00), כשלפניו תנועה רגלית של כ-3 ק"מ וחצי. במהלך התנועה נפגע הכוח ממספר מטעני צד. פיצוץ המטען התרחש מייד לאחר שהכוח הקדמי, שמנה 5 לוחמים בהובלת סרן רוני פולט, חצה צומת דרכים בין שני שטחי פרדס, במקום שכונה ברשת הקשר הישראלית מפגש ציר "דרך הערבה" ו"צומת אלנבי". הפיצוץ גרם לנתק בין הכוח הקדמי לכוח העיקרי – 11 הלוחמים שנותרו מאחור. לדברי הלוחמים ששרדו, מייד לאחר שהופעל המטען החלו יריות לעבר הכוח הקדמי וקריאות בערבית – עדות שחיזקה את הטענה שמדובר היה במארב מתוכנן. הלוחמים השיבו אש תוך שימוש באמצעים לראיית לילה. במהלך הקרב התפוצץ גם מטען שנשא הכוח האחורי.
11 לוחמים נהרגו, בהם מפקד הכוח סא"ל קורקין. ארבעה נפצעו, בהם אחד מהכוח האחורי והנותרים – מהכוח הקדמי. הקשר, סער ישראלי, יחד עם שלומי ספורטה ואלי אספנדי שכבו בנקודה אחת והשיבו ירי. סער, שהיה קשר הכוח, העביר דיווח בקשר על אודות מיקום הכוח ומצב הלוחמים, והזעיק את כוח החילוץ. במהלך ההמתנה לחילוץ צפה שלומי ספורטה, שהיה הנווט של הכוח, באמצעות הציוד התרמי לכיוון הפרדס וראה את אחד ממניחי המטענים נסוג. הרמטכ"ל, אמנון ליפקין-שחק, עודכן והגיע למוצב הפיקוד העליון בקריה, ומשם ניהל את אופן החילוץ. בין היתר העמיד הרמטכ"ל בכוננות כוח תגבורת מיחידת אגוז.
כוח החילוץ הראשון, שמנה 12 לוחמים בפיקודו של סגן בועז, נחת במקום בשעה 00:30 והחל בפינוי ההרוגים והפצועים. במהלך הפינוי חלף רכב בסמוך לכוח ולאחר קרב יריות נגדו, נהרג הרופא שנלווה לכוח, סרן ד"ר מאהר דגש.
למרות לחץ מצד הדרג הפיקודי הבכיר של חיל האוויר הישראלי בקריה לסיים את האירוע בהקדם, המשיך כוח החילוץ בחיפושים.
הירי מכיוון הכפרים התגבר, ולאחר שפצצת מרגמה נחתה מטרים ספורים ממסוק החילוץ, נדרש המסוק להמריא בטרם אותרו שני לוחמים. בשעה שמסוק החילוץ טס לעבר בית חולים נהריה לטיפול בפצועים, כוח החילוץ יחד עם פולט נותרו בשטח בהחלטת מפקד כוח החילוץ, על מנת לאתר את הלוחמים הנעדרים. במהלך החיפוש הצליחו לאתר ולחלץ את גופתו של יוחנן הילברג. לפנות בוקר הורה הרמטכ"ל ליפקין-שחק לכוח החילוץ להתפנות מהשטח, ובסביבות השעה 04:30 נחת מסוק ופינה את הלוחמים. גופתו של אחד ההרוגים, רב-סמל איתמר אליה, נותרה בשטח, והוחזרה לישראל ביוני 1998 יחד עם חלקי גופות של חיילים נוספים שנהרגו בפעולה. עסקת החזרת חלקי גופתו של איתמר איליה התאפשרה לאחר מבצע נוף פראי, בו הרגו לוחמי יחידת אגוז בקרב את האדי נסראללה, בנו של מזכ"ל חזבאללה חסן נסראללה. גופתו, יחד עם גופותיהם של לוחמי חזבאללה אחרים, הוחזרה ללבנון בתמורה לחלקי גופתו של לוחם שייטת 13 איתמר איליה.
מוביל צוות החילוץ מיחידה 669, סגן דניאל גוטמן, זכה לצל"ש מפקד חיל האוויר על פועלו.
חללי האסון

סא"ל יוסי קורקין,
סרן ד"ר מאהר דגש,
רס"ל איתמר איליה,
סרן צבי גרוסמן,
סרן רם לוינס,
סמ"ר יניב שמיאל,
סמ"ר גל רודובסקי,
רס"ל רז טבי,
סמ"ר גיא גולן,
רס"ל אריה אברמזון,
רס"ל יוחנן הילברג,
רס"ן ד"ר צחי בנטוב.
הנצחה

לזכר הנופלים הוקמה אנדרטה בחוף שבי ציון, שיצר ברני פינק. האנדרטה בנויה מ-12 טבלאות של סלע כורכר קשה שהובאו ממלטה. הטבלאות נשענות זו על זו ונוטות צפונה לעבר לבנון, לשם יצאו הלוחמים. במקום נמצא גם סלע ועליו לוח ברונזה עליו מוטבעים שמות הנופלים.
הסטי"ל מדגם סער 4, אח"י כידון, הוטבע בשנת 1999 מול חוף שבי ציון ומשמש אתר צלילה להנצחת זכרם של 12 לוחמי שייטת 13. לחרטום הסטי"ל הוצמדו 12 כיסאות, כמספר לוחמי השייטת שנספו. שמות הלוחמים חרוטים על כיסאות אלו. יוזמת הקמת האנדרטה בחוף שבי ציון והטבעת אח"י כידון בים הייתה מיכל לוינס, אימו של סרן רם לוינס.
בשנת 2008, עקב התפוררות ושחיקת האנדרטה האחרונה, הוקמה אנדרטה נוספת של סמל העטלף, אשר מזוהה מאוד עם היחידה, עשוי מבטון ועליו מסודרים כיסאות בחצי גורן.
אנדרטה נוספת הוקמה לזכרו של סמ"ר גל רודובסקי בהרצליה על ידי הפסל יוסי בראל, ביוזמת חבריו לתיכון. האנדרטה ממוקמת מול בית הספר העממי ויצמן שבו למד גל.
אנדרטה נוספת הוקמה בטיילת שבחוף הים של ראשון לציון, ביוזמתו של תושב העיר נחשון טבי, שבנו רז טבי נמנה עם חללי האסון. האנדרטה בנויה מתריסר עמודי פלדה עומדים עם שמות הנופלים היוצרים את הסמל מגן דוד. בנוסף לאנדרטה שונה שם הטיילת מ"טיילת ראשון לציון" ל"טיילת שייטת 13".
חברו לשייטת של הלוחם יוחנן אברהם הילברג, שנמנה עם חללי האסון – איש העסקים אריה שוורץ, הנציח את זכרו בהקמת שלושה בתי כנסת באוקראינה – בערים קייב, אודסה ואוז'גורוד. כמו כן, בגוש קטיף, שבו התגורר הילברג, הונהג "מרוץ לפיד" לזכרו.
משפחות החללים תרמו ספר תורה להנצחתם לבית הכנסת בכפר הנופש של האגודה למען החייל בגבעת אולגה.
הזמר והמלחין ידן כהן הלחין והקליט שיר לזכר חברו של אחיו, הלוחם אריה אברמזון, שנפל באסון. מילותיו של השיר הן מספר ישעיהו ”כי תעבור במים איתך אני, ובנהרות לא ישטפוך, כי תלך במו אש לא תכווה ולהבה לא תבער בך. כי אני ה' אלוהיך קדוש ישראל מושיעך...”.
לזכרו של רס"ל איתמר איליה הוקם מצפור בגבעת גורני אשר צופה אל נחל צאלים במדבר יהודה.
לזכרו של מפקד הכוח, יוסי קורקין, מוקדשת שבת להנצחתו בפנימיית מבואות ים, שביישוב שהתגורר בו, מכמורת. במסגרת השבת מתבצע משט לזכרו.
משנת 1998 מתקיימת אחת לשנה, תחרות שחייה על שם סמ"ר גל רודובסקי, בבריכת פארק המים ברעות, בהשתתפות אגודות השחייה המובילות בישראל. מילדותו ועד גיוסו לצה"ל היה גל שחיין מצטיין בקבוצות בני הרצליה וקרית אונו ותחרות זו מנציחה את דרכו כפי שאמר – "לא פורש".
לזכרו של יניב שמיאל מוצבת אנדרטה בצומת קריית חיים, השכונה בה נולד וגדל.
לזכרו של רז טבי הוקם מצפה הצופה לים התיכון ביישוב חריש, עיר מגוריהם של הוריו, בספטמבר 2019.
לזכרו של צבי גרוסמן הוקם "גן צבי גרוסמן" בשכונת מגוריו, תל חיים בתל אביב, ובו אנדרטה לזכרו. כמו כן מתקיים בחנוכה מדי שנה בבית הספר אורט סינגאלובסקי בו למד גרוסמן מרוץ לפיד על שמו בהשתתפות לוחמי השייטת ותלמידים משכבה י"ב.
לקריאה נוספת

איתי אילנאי, "669 – סיפורה של יחידה מיוחדת", כנרת זמורה-ביתן, 2014.
משה (צ'יקו) תמיר, מלחמה ללא אות, הוצאת מערכות - משרד הביטחון, 2005.
חיים הר-זהב, לבנון המלחמה האבודה, תל אביב: הוצאה עצמית, 2019, מסת"ב 9789655990331
עמית וולפוביץ ואחרים, שירת הצפצפה, אח"י פלברה אגדות שקרו באמת, הוצאת בית החובל 2020, עמ' 296–302.